賜王欽若除太子太保判杭州十韻
作者：宋真宗
朝代：宋

paragraphs: 早自外朝登近侍，克符昌運振嘉名。
一參黄閣推良畫，再陟鴻樞顯至榮。
該博古今堂獻納，勤勞夙夜每專精。
石渠撰述多文備，日觀封崇大禮成。
宰府調元心匪懈，真宮兼職望彌清。
龍樓進秩恩尤異，熊軾爲藩任不輕。
二浙奧區期惠化，三吳佳致悅高情。
重重山水舟中見，處處壺漿陌上迎。
既肅邇遐安外域，更分宵旰撫黎氓。
予衷側席方毗倚，佇有甘棠播頌聲。